Ֆեդերիկո Մարկետի

**Ֆեդերիկո Մարկետի** (, ), իտալացի պրոֆեսիոնալ ֆուտբոլիստ։ Ներկայումս հանդես է գալիս Լացիոյի կազմում։ Խաղում է դարպասապահի դիրքում։ Նախկինում հանդես է եկել Իտալիայի ազգային հավաքականում և նրա կազմում մասնակցել 2010 թվականի աշխարհի առաջնությանը, 2013 թվականի Կոնֆեդերացիաների գավաթին ու 2016 թվականի Եվրոպայի առաջնությանը։

## Ակումբային կարիերա
### Վաղ կարիերա
Մարկետին Տորինոյի ակադեմիայի սան է։ 2002-03 մրցաշրջանը նա վարձավճարով անցկացրեց Պրո Վերչելիում, որի կազմում էլ նշեց իր պրոֆեսիոնալ դեբյուտը։ Հետագայում նա վարձավճարով հանդես եկավ Սերիա C1-ում և Սերիա C2-ում խաղացող Կրոտոնեում և Տրևիզոյում, սակայն այս թիմերի կազմում խաղադաշտ դուրս չեկավ՝ լինելով երկրորդ հիմնական դարպասապահը։ 2005 թվականի ձմռանը Մարկետին կրկին վարձավճարով տեղափոխվեց Պրո Վերչելի։ 2005 թվականի ամռանը իտալացին միացավ Բիելեզեին, որի կազմում անցկացրեց 30 հանդիպում։

### Ալբինոլեֆե
2006 թվականի հունիսին Մարկետին տեղափոխվեց Սերիա B-ում հանդես եկող Ալբինոլեֆե՝ դառնալով թիմի երկրորդ դարպասապահը։ Իր դեբյուտը նշեց 2007 թվականի մարտի 25-ին՝ Ռիմինիի դեմ խաղում։ Իր առաջին մրցաշրջանում Մարկետին անցկացրեց 13 հանդիպում՝ բաց թողնելով 20 գնդակ։ 2007-08 մրցաշրջանում իտալացին դարձավ Ալբինոլեֆեի հիմնական դարպասապահը։ Նա անցկացրեց 32 հանդիպում առաջնությունում՝ 16 խաղում պահելով իր դարպասը անառիկ և ճանաչվելով Սերիա B-ի տարվա լավագույն դարպասապահ։

### Կալյարի
2008 թվականի հուլիսին Մարկետին սկզբից վարձավճարով, ապա համատեղ սեփականության պայմանագրով միացավ Կալյարիին։ Իր դեբյուտը ակումբի կազմում նշեց օգոստոսի 23-ին՝ Իտալիայի գավաթի Տրիեստինայի դեմ խաղում։ Առաջին հանդիպումը Սերիա A-ում անցկացրեց օգոստոսի 31-ին՝ Լացիոյի դեմ խաղում։ Իր դարպասը իտալացին առաջին անգամ անառիկ պահեց հոկտեմբերի 5-ին՝ Միլանի դեմ խաղում։ 2010 թվականի փետրվարի 1-ին Կալյարին գնեց Մարկետիի լրիվ տրանսֆերը։ 2010-11 մրցաշրջանում Մարկետին հեռացվեց ակումբի առաջին թիմից, քանի որ նա ցանկանում էր լքել Կալյարին։ 2011 թվականի ապրիլին իտալացին վերադարձավ առաջին թիմ՝ հայտնվելով Ջենոայի դեմ խաղի պահեստային նստարանին։ Կալյարիի կազմում Մարկետին անցկացրեց 70 հանդիպում՝ բաց թողելով 90 գնդակ և 24 խաղում իր դարպասը պահելով անառիկ։

### Լացիո
2011 թվականի հուլիսի 5-ին Մարկետին 5 տարվա պայմանագիր կնքեց Լացիոյի հետ։ Ակումբը նրա համար վճարեց 5․2 միլիոն եվրո։ Իր դեբյուտը Լացիոյի կազմում Մարկետին նշեց օգոստոսի 18-ին՝ Եվրոպայի Լիգայի որակավորման փուլի Ռաբոտնիչկիի դեմ խաղում։ Իր առաջին մրցաշրջանում Մարկետին անցկացրեց 39 հանդիպում բոլոր մրցաշարերում՝ բաց թողելով 48 գնդակ։ 2013 թվականի մայիսի 26-ին իտալացին խաղադաշտ դուրս եկավ Իտալիայի գավաթի եզրափակչի Ռոմայի դեմ խաղում՝ այս խաղում պահելով դարպասը անառիկ և օգնելով իր թիմին նվաճել գավաթը։ Օգոստոսի 18-ին նա մասնակցեց Իտալիայի սուպերգավաթի Յուվենտուսի դեմ խաղին, սակայն այս խաղում Լացիոն պարտվեց 4-0 հաշվով։

Լացիոյի ավագի թևկապով Մարկետին առաջին անգամ խաղադաշտ դուրս եկավ 2013 թվականի սեպտեմբերի 19-ին՝ Եվրոպայի Լիգայի խմբային փուլի Լեգիայի դեմ խաղում։ 2015 թվականի փետրվարի 9-ին իտալացին հեռացվեց խաղադաշտից Ջենոայի դեմ խաղում՝ կարմիր քարտ ստանալով հանդիպման 27-րդ րոպեին։ Մայիսի 10-ին նա կրկին հեռացվեց խաղադաշտից՝ այս անգամ կարմիր քարտ ստանալով Ինտեր Միլանի դեմ խաղում։ Օգոստոսի 8-ին Մարկետին խաղադաշտ դուրս եկավ Իտալիայի սուպերգավաթի Յուվենտուսի դեմ խաղում, սակայն այս խաղում Լացիոն պարտվեց 2-0 հաշվով։ 2016 թվականի հունվարի 9-ին նա երկարաձգեց իր պայմանագիրը մինչև 2018 թվականը։ 2017-18 մրցաշրջանում իտալացին կորցրեց իր դիրքը թիմի հիմնական կազմում՝ չանցկացնելով ոչ մի հանդիպում։ Լացիոյի կազմում Մարկետին մասնակցեց 194 հանդիպման՝ բաց թողելով 227 գնդակ և 68 խաղում պահելով իր դարպասը անառիկ։

### Ջենոա
2018 թվականի հուլիսի 2-ին Մարկետին ազատ գործակալի կարգավիճակով միացավ Ջենոային։ Իր դեբյուտը նշեց օգոստոսի 11-ին՝ Իտալիայի գավաթի Լեչեի դեմ խաղում։ Առաջին հանդիպումը Ջենոայի կազմում Սերիա A-ում անցկացրեց օգոստոսի 26-ին՝ Էմպոլիի դեմ խաղում։

## Միջազգային կարիերա
Իտալիայի ազգային հավաքական Մարկետին առաջին անգամ հրավիրվեց 2009 թվականի մայիսին Մարչելո Լիպիի կողմից՝ Հյուսիսային Իռլանդիայի դեմ խաղի համար։ Իր դեբյուտը ազգային հավաքականում նշեց հունիսի 6-ին՝ թիմի մեկնարկային կազմում խաղադաշտ դուրս գալով Հյուսիսային Իռլանդիայի դեմ խաղում և այս խաղում պահելով իր դարպասը անառիկ։

2010 թվականի մայիսին Մարկետին ընդգրկվեց աշխարհի առաջնության համար վերջնական կազմում։ Իր դեբյուտը առաջնությունում նշեց հունիսի 14-ին՝ փոխարինելով վնասվածք ստացած Ջանլուիջի Բուֆֆոնին Պարագվայի դեմ խաղում։ Հաջորդ 2 խաղերում Մարկետին բաց թողեց 4 գնդակ, իսկ Իտալիան չկարողացավ հաղթել ոչ մի խաղում և զբաղեցրեց վերջին հորիզոնականը իր խմբում՝ դուրս մնալով աշխարհի առաջնությունից։

Աշխարհի առաջնությունից հետո Մարկետին, նորանշանակ մարզիչ Չեզարե Պրանդելիի կողմից չհրավիրվեց Իտալիայի ազգային հավաքական մինչև 2013 թվականը։ 2013 թվականի մայիսին նա հրավիրվեց ազգային հավաքական՝ Չեխիայի և Հայիթիի դեմ ընկերական խաղերի համար, ինչից հետո ընդգրկվեց Կոնֆեդերացիաների գավաթի համար վերջնական կազմում։ Այստեղ նա չանցկացրեց ոչ մի հանդիպում, իսկ Իտալիան զբաղեցրեց 3-րդ հորիզոնականը առաջնությունում՝ հետխաղյա 11-մետրանոցների հարվածաշարում հաղթելով Ուրուգվային։

Իր վերջին հանդիպումը Իտալիայի ազգային հավաքականի կազմում Մարկետին անցկացրեց 2013 թվականի հոկտեմբերի 15-ին՝ աշխարհի առաջնության որակավորման փուլի Հայաստանի դեմ խաղում։ 2016 թվականի մայիսի 31-ին նա Անտոնիո Կոնտեի կողմից ընդգրկվեց Իտալիայի՝ Եվրո 2016-ի համար վերջնական կազմում։ Առաջնությունում Մարկետին չանցկացրեց ոչ մի հանդիպում, իսկ Իտալիան դուրս մնաց քառորդ եզրափակչից՝ հետխաղյա 11-մետրանոցների հարվածաշարում պարտվելով Գերմանիային։

## Կարիերայի վիճակագրություն
### Ակումբային վիճակագրություն
*2019 թվականի հոկտեմբերի 14-ի դրությամբ*

### Միջազգային վիճակագրություն
*2019 թվականի հոկտեմբերի 14-ի դրությամբ*

## Նվաճումներ
### Ակումբային
**Լացիո**

* Իտալիայի գավաթ․ 2012–13
* Իտալիայի սուպերգավաթ․ 2017

## Ծանոթագրություններ

## Արտաքին հղումներ
* Մարկետիի պաշտոնական Տվիտերի էջը
* Մարկետիի պաշտոնական Ինստագրամի էջը
* Մարկետին transfermarkt-ում
* Մարկետին soccerbase.com-ում
* Մարկետին WhoScored.com կայքում
* Մարկետին Ջենոայի պաշտոնական կայքում
* Մարկետին Սերիա A-ի պաշտոնական կայքում 
* Մարկետին ՈՒԵՖԱ-ի պաշտոնական կայքում
* Մարկետին ՖԻՖԱ-ի պաշտոնական կայքում 

Կատեգորիա:Ալբինոլեֆեի ֆուտբոլիստներ
Կատեգորիա:Իտալացի ֆուտբոլիստներ
Կատեգորիա:Իտալիայի հավաքականի ֆուտբոլիստներ
Կատեգորիա:Լացիոյի ֆուտբոլիստներ
Կատեգորիա:Կալյարիի ֆուտբոլիստներ
Կատեգորիա:Կրոտոնեի ֆուտբոլիստներ
Կատեգորիա:ՈՒԵՖԱ Եվրո 2016-ի ֆուտբոլիստներ
Կատեգորիա:Պրո Վերչելիի ֆուտբոլիստներ
Կատեգորիա:Ջենոայի ֆուտբոլիստներ
Կատեգորիա:Տղամարդկանց ֆուտբոլի դարպասապահներ
Կատեգորիա:Տորինոյի ֆուտբոլիստներ
Կատեգորիա:Տրևիզոյի ֆուտբոլիստներ